“2018-ci ildə də Azərbaycanın idman uğurlarının sayı çoxalacaq”
Nazirlər Kabinetinin 2017-ci ilin sosial-iqtisadi inkişafının yekunlarına və qarşıda duran vəzifələrə həsr olunan iclasında Prezident İlham Əliyev bir sıra vacib məsələlərə və uğurlara toxundu ki, bunlardan birir də yola saldığımız ildə idman uğurlarımızın çoxalması ilə bağlı idi. Ölkə başçısının da dediyi kimi 2017-ci ildə Azərbaycan idman sahəsində böyük uğurlar qazandı ki, bu da düzgün formalaşdırılmış idman siyasətinin nəticəsi kimi dəyərləndirilməlidir.
Azərbaycan Alpaqut Federasiyasının prezidenti Aqil Acalov deyir ki, Azərbaycanın idman uğurları bir sıra inkişaf etmiş ölkələrin idman uğurlarından qat-qat çox olub. Konkret olaraq 2017-ci ildəki uğurlarımıza gəldikdə isə ötən il irili-xırdalı idman nailiyyətlərimizin sayı əvvəlki illə müqayisədə çox oldu: “Ötən ilin ən yaddaqalan idman hadisələrindən biri ölkəmizdə İslam Həmrəyliyi Oyunlarının keçirilməsi idi. Ümumiyyətlə idman uğurları Azərbaycan üçün artıq adi hala çevrilib. Yəni, o mənada adi hala ki, ilbəil idman uğurlarımızın sayı artır, ölkəmiz hər il böyük idman yarışlarına ev sahibliyi edir. Misal üçün İslam Həmrəyliyi Oyunları. Belə bir mötəbər idman yarışının Bakıda keçirilməsi bizə beynəlxalq aləmdə böyük etimad göstərilməsindən xəbər verir. Bu isə o deməkdir ki, Azərbaycanın siyasi, diplomatik, iqtisadi uğurlarını görürlər, bizə güvənirlər, sabitliyimizi də dəyərləndirib belə kütləvi idman tədbirləri üçün məkanı Bakını seçirlər. Qısası, idman sahəsində ötən il xeyli uğurlarımız oldu, bunlardan da başda gələni İslamiadanı demək olar. Bu yarış həm də dünyada İslam həmrəyliyinin gücləndirilməsi istiqamətində atılan önəmli addım kimi də dəyərləndirilməlidir. Bu da Azərbaycanın niyyətinin, siyasətinin göstəricisidir”.
Aqil Acalov deyir ki, 2017-ci ildə “Qarabağ” futbol klubunun tarix yazaraq Çempionlar Liqasının qrup mərhələsində mübarizə aparmasının siyasi əhəmiyyəti də çox oldu: “Həmçinin şahmatçılarımızın ötən il tarixi nailiyyət qazanmasını da unutmaq olmaz. Ümumiyyətlə ölkənin idman ictimaiyyəti daim ölkə başçısının yürütdüyü siyasəti dəstəkləyib, bizə göstərilən diqqət və qayğını da öz uğurlarımız ilə cavablamağa çalışırıq. İdman bu gün beynəlxalq aləmdə bir növ ölkənin tanıdılması üçün əsas alətə çevrilib və Azərbaycan da bundan səmərəli istifadə edir. Düşünürəm ki, 2018-ci ildə də Azərbaycanın idman uğurlarının sayı çoxalacaq”.